ΓΡΑΠΤΗ ΕΡΩΤΗΣΗ P-3533/96 υποβολή: Honσrio Novo (GUE/NGL) προς την Επιτροπή (4 Δεκεμβρίου 1996)

Θέμα: Μετεγκατάσταση της GIP (GRUNDIG Πορτογαλίας - Εργοστάσιο ηχητικών συσκευών) της BRAGA (Πορτογαλία)

Σύμφωνα με πρόσφατες πληροφορίες, η GRUNDIG της Πορτογαλίας, εργοστάσιο ηχητικών συσκευών, σκοπεύει να πωλήσει το εργοστάσιό της στην BRAGA και να μεταφέρει την παραγωγή ηχητικών συσκευών/στερεοφωνικών στην Ουγγαρία. Με τη μετεγκατάσταση αυτή απειλούνται οι θέσεις εργασίας 700 περίπου εργαζομένων οι οποίοι ενδεχομένως θα αποτελέσουν στόχο συλλογικών απολύσεων.

Ας προστεθεί ότι η εν λόγω πολυεθνική έλαβε, μόνο κατά την περίοδο 1989 έως 1992 ενίσχυση, στο πλαίσιο του προγράμματος PEDIP, συνολικού ύψους 1 δισεκατομμυρίου εσκούδος περίπου (5 εκατ. Ecu), το 75% των οποίων προέρχονται από κοινοτική χρηματοδοτική συμμετοχή κι ότι το κτήριο το οποίο σήμερα σκοπεύει να πωλήσει χρηματοδοτήθηκε με αυτά τα κονδύλια. Τονίζεται επίσης ότι η GRUNDIG, ενώ είχε υποσχεθεί να δημιουργήσει 59 θέσεις εργασίας, ευθύς αμέσως, δημιούργησε μόνον 34, παρά το γεγονός ότι προέβη ταυτόχρονα σε σημαντικές μειώσεις του αριθμού των εργαζομένων.

Πιστεύεται ότι η GRUNDIG της Πορτογαλίας θα υπέβαλε και μετά από αυτά τα γεγονότα νέα προγράμματα ως υποψήφια για κοινοτικές χρηματοδοτήσεις μέσω του PEDIP ΙΙ, του Υποπρογράμματος «Βιομηχανία» του ΚΠΣ ΙΙ.

Λόγω των ανωτέρω, ζητώ από την Επιτροπή να με πληροφορήσει τα εξής: Προτίθεται ή όχι να επέμβει, σ' αυτή την απόπειρα μετεγκατάστασης, συγκεκριμένα δε την πώληση κτηρίων που χρηματοδοτήθηκαν από το PEDIP II, ώστε να αναγκάσει, ενδεχομένως, την GRUNDIG να επιστρέψει τα κοινοτικά και εθνικά κονδύλια που έχει λάβει;

Υπήρξαν, μετά το 1994, νέα σχέδια της GRUNDIG υποψήφια για κοινοτικές χρηματοδοτήσεις; Εάν ναι, πώς προτίθεται να ενεργήσει η Επιτροπή;

Εάν επιβεβαιωθεί η μετεγκατάσταση της παραγωγής ηχητικών συσκευών και στερεοφωνικών στην Ουγγαρία, θεωρεί μήπως η Επιτροπή ότι η GRUNDIG θα δυνηθεί να έχει εκ νέου πρόσβαση σε κοινοτικές χρηματοδοτήσεις;

Συμπληρωματική απάντηση της κ. Wulf-Mathies εξ ονόματος της Επιτροπής (25 Μαρτίου 1997)

Εκτός από την απάντησή της της 9ης Ιανουαρίου 1997 ((ΕΕ C 83, 14.3.1997, 131. )), η Επιτροπή είναι σε θέση τώρα να παράσχει τις ακόλουθες πρόσθετες πληροφορίες.

Στο πλαίσιο του ειδικού προγράμματος βιομηχανικής ανάπτυξης στην Πορτογαλία (Pedip I) δόθηκαν επιχορηγήσεις στην Grundig και στις συναφείς επιχειρήσεις, οι οποίες συγχρηματοδοτήθηκαν από το ειδικό κονδύλιο του προϋπολογισμού Pedip Linha orcamental especifica (Loe), το Ευρωπαϊκό Ταμείο Περιφερειακής Ανάπτυξης και το Ευρωπαϊκό Κοινωνικό Ταμείο. Οι πληρωμές διενεργήθηκαν από τις πορτογαλικές αρχές που είναι υπεύθυνες για την εκτέλεση των συμβάσεων με τις σχετικές επιχειρήσεις. Σύμφωνα με τις πληροφορίες που διαβιβάσθηκαν στην Επιτροπή από τις εν λόγω αρχές, 53 θέσεις εργασίας που δημιουργήθηκαν, διατηρήθηκαν από την Grundig και τις συναφείς επιχειρήσεις κατά τη διάρκεια της τετραετούς ισχύος των συμβάσεων επενδύσεων. Η Grundig έτσι εκπλήρωσε τις συμβατικές υποχρεώσεις της έναντι των πορτογαλικών αρχών. Αναφορικά με την πιθανή πώληση του κτιρίου το οποίο συγχρηματοδοτήθηκε από το Pedip I, η Επιτροπή συνεχίζει τις έρευνες της με τις πορτογαλικές αρχές.

Έχουν υποβληθεί πρόσφατα αιτήσεις για χρηματοδότηση στο πλαίσιο του Pedip II από την Grundig. Οι αιτήσεις αυτές εξετάζονται από τις πορτογαλικές αρχές. Οι εν λόγω αρχές πληροφόρησαν την Επιτροπή ότι έχουν εγκριθεί μία μελέτη επένδυσης και τρία μικρά προγράμματα στους τομείς της πιστοποίησης και της καταμέτρησης συνολικού ύψους 350.000 ECU για επιχορηγήσεις κινήτρων. Ένα σημαντικό πρόγραμμα επένδυσης θεωρήθηκε ότι δεν ήταν επιλέξιμο από την επιτροπή επιλογής.

Αναφορικά με τις πιθανές δραστηριότητες της Grundig στην Ουγγαρία, δεν υπάρχει, επί του παρόντος, κανένα κοινοτικό συγχρηματοδοτούμενο καθεστώς ενισχύσεων που θα μπορούσε να υποστηρίξει τις εν λόγω επενδύσεις.